SL Uradni list Evropske unije L 199/12

IZVEDBENA UREDBA KOMISIJE (EU) 2015/1296

z dne 28. julija 2015

o spremembi Uredbe (EU) št. 468/2010 o oblikovanju seznama EU plovil, ki opravljajo nezakonit, neprijavljen in nereguliran ribolov

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe Sveta (ES) št. 1005/2008 z dne 29. septembra 2008 o vzpostavitvi sistema Skupnosti za preprečevanje nezakonitega, neprijavljenega in nereguliranega ribolova, za odvračanje od njega ter za njegovo odpravljanje in o spremembi uredb (EGS) št. 2847/93, (ES) št. 1936/2001 in (ES) št. 601/2004 ter o razveljavitvi uredb (ES) št. 1093/94 in (ES) št. 1447/1999 (1), in zlasti člena 30 Uredbe,

ob upoštevanju naslednjega:

(1) V poglavju V Uredbe (ES) št. 1005/2008 so določeni postopki za opredelitev ribiških plovil, ki opravljajo nezakonit, neprijavljen in nereguliran ribolov (v nadaljnjem besedilu: IUU), ter postopki za oblikovanje seznama Unije takih plovil (v nadaljnjem besedilu: seznam Unije). V členu 37 navedene uredbe so določeni ukrepi, ki jih je treba sprejeti za ribiška plovila z navedenega seznama.

(2) Seznam Unije je bil oblikovan z Uredbo Komisije (EU) št. 468/2010 (2) in nato spremenjen z izvedbenimi uredbami (EU) št. 724/2011 (3), (EU) št. 1234/2012 (4), (EU) št. 672/2013 (5) in (EU) št. 137/2014 (6).

(3) V skladu s členom 30(1) Uredbe (ES) št. 1005/2008 se plovila, vpisana na sezname plovil IUU, ki jih sprejmejo regionalne organizacije za upravljanje ribištva, vključijo na seznam Unije.

(4) Vse regionalne organizacije za upravljanje ribištva zagotavljajo oblikovanje in redno posodabljanje seznamov plovil IUU v skladu s svojimi zadevnimi pravili (7).

(5) Komisija v skladu s členom 30 Uredbe (ES) št. 1005/2008 posodobi seznam Unije, potem ko od regionalnih organizacij za upravljanje ribištva prejme sezname ribiških plovil, ki so domnevno ali dokazano vpletena v nezakoniti, neprijavljeni in neregulirani ribolov. Ker je Komisija od regionalnih organizacij za upravljanje ribištva prejela nove sezname, bi bilo treba zdaj posodobiti seznam Unije.

(6) Glede na to, da je lahko isto plovilo navedeno pod različnimi imeni in/ali zastavami, odvisno od časa, ko je bilo vključeno na seznam regionalnih organizacij za upravljanje ribištva, bi moral posodobljeni seznam Unije vsebovati ta različna imena in/ali zastave, kakor so jih zabeležile ustrezne regionalne organizacije za upravljanje ribištva.

(7) Plovilo „Dolphin“, ki je trenutno vključeno na seznam Unije, je bilo umaknjeno s seznamov, ki so jih oblikovale Komisija za ribištvo severovzhodnega Atlantika (NEAFC), Organizacija za ribištvo severozahodnega Atlantika (NAFO) in Organizacija za ribištvo jugovzhodnega Atlantika (SEAFO), ker je bilo razrezano. Navedeno plovilo bi bilo zato treba umakniti s seznama Unije, čeprav še ni bilo črtano s seznama Generalne komisije za ribištvo v Sredozemlju (GFCM). To plovilo bi bilo treba šteti za umaknjeno s seznama Unije s 14. novembrom 2014.

(8) Plovilo „Tiantai“, ki je trenutno vključeno na seznam Unije, je bilo umaknjeno s seznama Komisije za ohranjanje živih morskih virov na Antarktiki (CCAMLR), ker je potonilo znotraj območja CCAMLR. Navedeno plovilo bi bilo zato treba umakniti s seznama Unije, čeprav še ni bilo črtano s seznamov Organizacije za ribištvo jugovzhodnega Atlantika (SEAFO) in Generalne komisije za ribištvo v Sredozemlju (GFCM). To plovilo bi bilo treba šteti za umaknjeno s seznama Unije z 20. oktobrom 2014.

(9) Uredbo (EU) št. 468/2010 bi bilo zato treba ustrezno spremeniti.

(10) Ukrepi iz te uredbe so v skladu z mnenjem Odbora za ribištvo in ribogojstvo –

SPREJELA NASLEDNJO UREDBO:

Člen 1

Del B Priloge k Uredbi (EU) št. 468/2010 se nadomesti z besedilom iz Priloge k tej uredbi.

Člen 2

Ta uredba začne veljati sedmi dan po objavi v Uradnem listu Evropske unije.

Ta uredba je v celoti zavezujoča in se neposredno uporablja v vseh državah članicah. V Bruslju, 28. julija 2015 Za Komisijo Predsednik Jean-Claude JUNCKER

(1) UL L 286, 29.10.2008, str. 1.

(2) UL L 131, 29.5.2010, str. 22.

(3) UL L 194, 26.7.2011, str. 14.

(4) UL L 350, 20.12.2012, str. 38.

(5) UL L 193, 16.7.2013, str. 6.

(6) UL L 43, 13.2.2014, str. 47.

(7) Zadnje posodobitve: CCAMLR: seznam plovil IUU za obdobje 2014/2015, kakor je bil sprejet na letnem zasedanju organizacije CCAMLR-XXXIII, ki je potekalo od 20. oktobra do 31. oktobra 2014; SEAFO: seznam IUU organizacije SEAFO vključuje sezname CCAMLR, NEAFC-B in NAFO (kakor je bil sprejet na odboru organizacije za zagotavljanje skladnosti decembra 2014); ICCAT: seznam plovil IUU za leto 2014, kakor je bil sprejet na 19. posebnem zasedanju komisije novembra 2014 (Priporočilo 11–18); IATTC: seznam za leto 2014, kakor je bil sprejet na 87. zasedanju organizacije IATTC julija 2014; NEAFC: seznam IUU B AM za leto 2014, kakor je bil sprejet na 33. letnem zasedanju novembra 2014; NAFO: seznam za leto 2014, kakor je bil sprejet na 36. letnem zasedanju septembra 2014; WCPFC: seznam WCPFC plovil IUU za leto 2015, ki je v veljavi od 3. februarja 2015; IOTC: seznam IOTC plovil IUU, ki ga je organizacija IOTC odobrila na svojem 18. zasedanju junija 2014; GFCM: seznam plovil IUU za leto 2014, kakor je bil sprejet na letnem zasedanju maja 2014; SPRFMO: seznam plovil IUU, kakor je bil sprejet na 3. zasedanju komisije februarja 2015.